Tez tibbiy yordam dispetcherlik xizmati boshqa shoshilinch xizmatlar bilan bog‘lanadi

Vazirlar Mahkamasining 19.07.2017 yildagi 526-son qarori bilan Respublika shoshilinch tibbiy yordam ilmiy markazi va uning hududiy filiallarining Muvofiqlashtiruvchi-dispetcherlik xizmatlari faoliyatini tashkil etish chora-tadbirlari dasturi tasdiqlandi. Bu haqda Norma.uz xabar bermoqda
Eslatib o‘tamiz, Prezidentning 16.03.2017 yildagi PF-4985-son farmoniga binoan muvofiqlashtiruvchi-dispetcherlik xizmatlari 1.01.2019 yildan faoliyat ko‘rsatishni boshlaydi.
Ularning asosiy vazifalari quyidagilardan iborat:
•  tez tibbiy yordamning tezkorligi, sifati va undan foydalanish darajasini oshirish;

•  respublikaning barcha hududi bo‘yicha tez tibbiy yordam chaqiriqlarini qabul qilish va avtomatlashtirilgan tarzda qayta ishlash;

•  tez tibbiy yordam xizmati sayyor brigadalari faoliyatini tezkor boshqarish va muvofiqlashtirish;

•  IIV, FVV va «O‘ztransgaz» AJning tezkor xizmatlari bilan o‘zaro hamkorlikni ta'minlash;

•  tez tibbiy yordam xizmati faoliyatida tezkor statistik axborot va hisobotlarni shakllantirish.
Kelasi yilning oxirigacha muvofiqlashtiruvchi-dispetcherlik xizmatlarining tashkil etilayotgan Milliy geografik axborot tizimiga ulanishi ta'minlanishi darkor.
Chora-tadbirlar dasturiga asosiy uch yo‘nalish bo‘yicha quyidagi chora-tadbirlar kiritilgan:
•  muvofiqlashtiruvchi-dispetcherlik xizmatlari faoliyatini tashkil etish bo‘yicha normativ bazani shakllantirish;

•  moddiy-texnika bazasini shakllantirish;

•  xodimlarni tayyorlash va qayta tayyorlash bo‘yicha chora-tadbirlar.
Dasturni amalga oshirish uchun davlat maqsadli jamg‘armalaridan 15 mlrd. so‘m va xalqaro tashkilotlar, moliya institutlari va grantlari hisobidan 17 mln. AQSh dollari ajratiladi.